คลังโชว์ฐานะแกร่งปั๊มศก.
&#8220;สมชัย&#8221; ยันฐานะการคลังรัฐบาลยังแข็งแกร่ง เดือน ต.ค. มีเงินคงคลัง 4 แสนล้าน พร้อมผลักดันเศรษฐกิจให้โตตามเป้าหมาย 3.4%
19 พ.ย. 2559

“สมชัย” ยันฐานะการคลังรัฐบาลยังแข็งแกร่ง เดือน ต.ค. มีเงินคงคลัง 4 แสนล้าน พร้อมผลักดันเศรษฐกิจให้โตตามเป้าหมาย 3.4%
นายสมชัย สัจจพงษ์ ปลัดกระทรวงการคลัง เปิดเผยว่า ฐานะการคลังของรัฐบาลยังมีความเข้มแข็ง เพียงพอ และเอื้อต่อการดำเนินนโยบายและมาตรการทางการคลังเพื่อสนับสนุนการขยายตัวทางเศรษฐกิจของประเทศในช่วงต่อไป
ทั้งนี้ ณ สิ้นเดือน ต.ค. 2559 ที่เป็นเดือนแรกของปีงบประมาณ 2560 ที่เงินคงคลังอยู่ที่ 2.35 แสนล้านบาท ถือเป็นแนวโน้มปกติและยังอยู่ในระดับที่แข็งแกร่ง และสามารถรองรับการขับเคลื่อนนโยบายเศรษฐกิจของรัฐบาลในระยะต่อไป
สำหรับเงินคงคลังสิ้น ก.ย. 2559 อยู่ที่ประมาณ 4 แสนล้านบาท เนื่องจากรัฐบาลเตรียมเงินไว้สำหรับการเบิกจ่ายต้นปีงบประมาณ เพราะรัฐบาลมีนโยบายเร่งรัดการเบิกจ่าย ซึ่งส่งผลให้เงินคงคลังลดลง แต่ก็ถือว่าอยู่ในระดับปกติ เพราะหลังจากนี้ประเทศก็จะมีรายได้จากการเก็บภาษีเข้ามาเพิ่มมากขึ้น
นายสมชัย กล่าวว่า ไตรมาสแรกของปีงบประมาณ 2560 มีการเร่งเบิกจ่าย เช่น การจัดสรรเงินอุดหนุนให้แก่องค์กรปกครองส่วนท้องถิ่น (อปท.) เพื่อสนับสนุนการจัดทำบริการสาธารณะให้แก่ประชาชนในพื้นที่สูงถึง 6.25 หมื่นล้านบาท
นอกจากนี้ ยังสามารถเร่งรัดการเบิกจ่ายรายจ่ายลงทุนสูงกว่าเดือนเดียวกันของปีที่แล้วถึง 17% ส่งผลให้มีเม็ดเงินเข้าสู่ระบบและเป็นผลดีต่อเศรษฐกิจ ในขณะที่ผลการจัดเก็บรายได้รัฐบาลในเดือน ต.ค. 2559 สามารถจัดเก็บได้สูงกว่าเป้าหมาย 1.6 หมื่นล้านบาท หรือ 8.5% และสูงกว่าปีก่อนถึง 22.8%
นายสมชัย กล่าวว่า ในช่วงต้นปี งบประมาณของทุกปี ยังเป็นช่วงที่ยังไม่มีการนำส่งรายได้จากภาษีหลัก เช่น ภาษีเงินได้นิติบุคคล ภาษีเงินได้ปิโตรเลียม ดังนั้น กระทรวงการคลังจะได้ดำเนินการบริหารสภาพคล่องกระแสเงินสดในมือให้เพียงพอต่อระดับการใช้จ่ายตามแผนการเบิกจ่ายให้เป็นไปอย่างมีประสิทธิภาพสูงสุด ควบคู่ไปกับการติดตามสถานะการคลังและการจัดเก็บรายได้ของรัฐบาล ซึ่งจะทำให้เศรษฐกิจขยายตัวได้ตามเป้าหมายที่คาดการณ์ไว้ โดยปีนี้ขยายตัวได้ 3.3% และปีหน้าขยายตัวได้ 3.4%